Document ID: /fineweb-2-swissfilter-quality_10-filterrobots/filtered/01522.jsonl.gz/42

Contacta amb nosaltres
Baixada del Molí, 5
AD500 Andorra la Vella
Principat d'Andorra
Telèfon: + 376 80 88 88 · Fax: + 376 82 88 88
Formulari de contacte
Majoral, Codina, Espot i Ferré davant l'hotel Pol.
Escrit per:
Agències / Foto: Facundo Santana
El Comú de Sant Julià de Lòria ha aprovat un crèdit extraordinari de més de 3,2 milions d’euros destinat a finançar la compra del 60% de l’hotel Pol al Govern, un equipament sobre el qual la corporació ja va manifestar la voluntat d’adquirir en la seva totalitat després d’anunciar amb l’Executiu la fi del litigi de la Portalada. La decisió es va prendre divendres de la setmana passada en una sessió extraordinària del Consell de Comú tancada al públic i als mitjans de comunicació.
Així es va conèixer ahir després de sortir publicada al Butlletí Oficial del Principat d’Andorra (BOPA) l’ordinació pertinent, que especifica que el crèdit extraordinari es finançarà amb dos pagaments de 134.824 euros i 202.107,18 euros que es faran amb un romanent de tresoreria.
A banda, hi haurà altres cinc pagaments, també a càrrec de romanent de tresoreria o, en el seu defecte, contra disposició de les pòlisses de crèdit existents, per valor de 490.400 euros cadascun previstos per al gener i setembre del 2024, i per al setembre del 2025, 2026, 2027 i 2028.
Això serà després de tramitar al Consell General demanant l’alienabilitat de l’hotel Pol perquè el Comú pugui comprar la part al Govern, i sempre que el parlament digui que sí.
Amb l’acord per tancar el litigi, el Comú lauredià recupera “tot allò que havíem perdut”, segons el cònsol major, Josep Majoral, valorat en uns 4.300.000 euros amb uns terrenys d’uns 17.000 metres quadrats a la zona de Tolse, qualificats com a sòl urbanitzable i valorats en 2.500.000 euros i un 40% de l’hotel Pol. Per la seva part, el Govern rescabala al voltant de 6.200.000 euros, gairebé la meitat amb l’hotel Pol, i l’altra de manera directa.